PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/ZK/3/1/111	Bratislava 5. 10. 2006 

	Protimonopolný úrad Slovenskej republiky, odbor koncentrácií              v správnom konaní číslo 0050/OK/2006 začatom dňa 27. 6. 2006 na základe oznámenia koncentrácie podnikateľom FREMACH TRNAVA, s.r.o. so sídlom Grösslingova 4, 811 09 Bratislava, IČO: 36 282 332 zastúpeným JUDr. Ivanom Pohankom, bytom Matúškova 1643/22, 026 01 Dolný Kubín, vo      veci koncentrácie podnikateľov FREMACH TRNAVA, s.r.o. so sídlom  Grösslingova 4, 811 09 Bratislava, IČO: 36 282 332 a PUNCH PRODUCTS TRNAVA spol. s r.o. so sídlom Vlárska 28, 917 00 Trnava, IČO: 31 431 127 

                                                  rozhodol

podľa § 22 ods. 1 písm. d) v spojení s § 32 ods. 2 písm. c) zákona                č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev   a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  konanie vo veci koncentrácie podľa § 9 ods. 1 písm. b) v spojení s § 9 ods. 4 písm. a) zákona             č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev  a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej v získaní priamej výlučnej kontroly podnikateľa FREMACH TRNAVA, s.r.o. so sídlom Grösslingova 4, 811 09 Bratislava, IČO: 36 282 332 nad časťou podniku podnikateľa PUNCH PRODUCTS TRNAVA spol. s r.o. so sídlom Vlárska 28, 917 00 Trnava, IČO: 31 431 127, ktorá vznikla na základe Zmluvy o kúpe aktív uzatvorenej dňa 16. mája 2006 medzi FREMACH PLASTICS NV                 a FREMACH TRNAVA, s.r.o. na strane jednej a PUNCH INTERNATIONAL NV a PUNCH PRODUCTS TRNAVA spol. s r.o. na strane druhej  z a s t a v u j e, pretože dôvod na konanie nebol daný.  

Odôvodnenie:

Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 27. 6. 2006 doručené listom zaevidovaným pod číslom 3021/2006 oznámenie koncentrácie, v ktorom podnikateľ FREMACH TRNAVA, s.r.o. so sídlom Grösslingova 4, 811 09 Bratislava, IČO: 36 282 332 (ďalej len „FREMACH TRNAVA, s.r.o.“) zastúpený splnomocneným právnym zástupcom JUDr. Ivanom Pohankom, bytom Matúškova 1643/22, 026 01 Dolný Kubín (ďalej len „právny zástupca“) podľa § 10 ods. 9 zákona              č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev  a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) oznamuje koncentráciu, spočívajúcu v získaní priamej kontroly  podnikateľa FREMACH TRNAVA, s.r.o. nad časťou podniku podnikateľa PUNCH PRODUCTS TRNAVA spol. s r.o. so sídlom Vlárska 28, 917 00 Trnava, IČO: 31 431 127 (ďalej len „PUNCH PRODUCTS TRNAVA spol. s r.o.“), ktorá vznikla na základe Zmluvy o kúpe aktív uzatvorenej medzi spoločnosťami FREMACH TRNAVA, s.r.o. a PUNCH INTERNATIONAL NV a PUNCH PRODUCTS TRNAVA spol. s r.o. o predaji a kúpe prevádzky tvarovania plastov vstrekovaním spoločnosti PUNCH PRODUCTS TRNAVA spol. s r.o. (ďalej len „Zmluva“).

Na základe predmetného oznámenia začalo dňa 27. 6. 2006 podľa  § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie     vo veci koncentrácie podnikateľov FREMACH TRNAVA, s.r.o. a PUNCH PRODUCTS TRNAVA spol. s r.o., o čom úrad listom číslo 3111/PMÚ SR/2006 zo dňa 6. 7. 2006 informoval prostredníctvom právneho zástupcu oznamovateľa koncentrácie.

Nakoľko oznámenie koncentrácie neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom zo dňa 6. 7. 2006 a listom č. 3243/PMÚ SR/2006 zo dňa 19. 7. 2006 prostredníctvom právneho zástupcu vyzval oznamovateľa koncentrácie na jeho doplnenie. Listom zo dňa 6. 7. 2006 súčasne oznamovateľa koncentrácie upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 

Doplnenie oznámenia koncentrácie, požadované úradom vyššie uvedenými listami, bolo doručené listom zaevidovaným na úrade dňa          16. 8. 2006 pod číslom 3525/2006 a listom zaevidovaným na úrade dňa        7. 9. 2006 pod číslom 3706/2006, na základe čoho podľa § 11 zákona začala dňa 8. 9. 2006 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi oznamovateľa koncentrácie oznámená listom úradu č. 3791/PMÚ SR/2006 zo dňa              18. 9. 2006.

	Z podkladov a informácií, ktoré boli v predmetnom správnom konaní predložené, vyplynuli nasledujúce skutočnosti:

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

1.1 Spoločnosť FREMACH TRNAVA, s.r.o., ktorej jediným spoločníkom je    p. Alexander Fritz Verhees, Belgicko, bola založená zakladateľskou listinou o založení obchodnej spoločnosti s ručením obmedzeným pod menom „IMPERA, s.r.o.“ dňa 13. 2. 2006 jediným zakladateľom (spoločníkom) Branislavom Mikulayom, ktorý dňa 18. 5. 2006 svoj    100%-ný obchodný podiel previedol na Alexandra Fritza Verheesa. Spoločnosť bola založená podľa § 105 a nasl. zákona č. 513/1991 Zb. Obchodný zákonník. Spoločnosť je zapísaná v Obchodnom registri Okresného súdu Bratislava I, Oddiel: Sro, Vložka číslo: 39591/B. 
Predmetom podnikania (činnosti) spoločnosti podľa výpisu z obchodného registra je:
     - kúpa tovaru na účely jeho predaja konečnému spotrebiteľovi,
     - kúpa tovaru na účely jeho predaja iným prevádzkovateľom živnosti,
     - sprostredkovateľská činnosť v rozsahu voľnej živnosti,
     - faktoring a forfaiting v rozsahu voľnej živnosti,
     - lísingová činnosť v rozsahu voľnej živnosti,
     - vedenie účtovníctva,
     - činnosť ekonomických, organizačných a účtovných poradcov,
     - reklamná, propagačná a výstavnícka činnosť,
     - marketing a management,
     - vydavateľská činnosť v rozsahu voľnej živnosti,
     - prieskum trhu, 
     - poskytovanie software – predaj hotových programov na základe zmluvy s autorom, 
     - nakladanie s výsledkami tvorivej činnosti so súhlasom autora,
     - prenájom strojov, prístrojov, zariadení a dopravných prostriedkov,
     - zabezpečenie, usporiadanie, organizovanie kultúrnych, spoločenských, umeleckých a športových podujatí,
     - prevádzkovanie a prenájom garáží, parkovacích a odstavných plôch pre motorové vozidlá – pre najmenej päť vozidiel patriacich iným osobám než majiteľovi alebo nájomcovi nehnuteľností, spojené s poskytovaním doplnkových služieb,
     - prenájom nehnuteľností spojený s poskytovaním iných než základných služieb – obstarávateľská činnosť,
     - obstarávateľská činnosť spojená so správou nehnuteľností, 
     - zabezpečenie, usporadúvanie, organizovanie seminárov, kurzov  a školení. 
     Spoločnosť FREMACH TRNAVA, s.r.o. nekontroluje žiadny podnikateľský subjekt.

Vychádzajúc z uvedeného úrad dospel k záveru, že FREMACH TRNAVA s.r.o. je právnickou osobou zapísanou v obchodnom registri, je podnikateľom podľa  §  2 zákona č. 513/1991 Zb. Obchodného zákonníka, a teda je podnikateľom podľa  § 3 ods. 2 zákona a tento zákon sa na neho podľa § 2 ods. 1 písm. a) zákona vzťahuje.

1.2 Spoločnosť PUNCH PRODUCTS TRNAVA spol. s r.o. bola založená zakladateľskou listinou zo dňa 14. 1. 1993 podľa § 105 a nasl. ustanovení zákona č. 513/1991 Zb. Obchodný zákonník a následne dňa 10. 3. 1993 bola ako spoločnosť s ručením obmedzeným zapísaná do Obchodného registra Okresného súdu Trnava, Oddiel: Sro, Vložka číslo: 500/T.  
     Predmetom činnosti spoločnosti podľa výpisu z obchodného registra je:
     - tvarovanie kovov za studena,
     - sprostredkovanie obchodu a veľkoobchod so strojárenskými výrobkami, technologickými zariadeniami a strojmi,
     - výroba tovarov z plastov,
     - nákup tovarov za účelom jeho predaja iným prevádzkovateľom živnosti (veľkoobchod) v rozsahu voľnej živnosti,
     - montáž a kompletizácia mechanických častí strojov a prístrojov,
     - vykonávanie montáže, opráv a údržby elektrických zariadení dodávateľským spôsobom v rozsahu do 1 000 V v objektoch bez nebezpečenstva výbuchu.
     Spoločnosť PUNCH PRODUCTS TRNAVA spol. s r.o.  nekontroluje žiadny podnikateľský subjekt.

Na základe uvedeného úrad dospel k záveru, že PUNCH PRODUCTS TRNAVA spol. s r.o. je právnickou osobou zapísanou v obchodnom registri, je podnikateľom podľa  §  2 zákona č. 513/1991 Zb. Obchodného zákonníka, a teda je podnikateľom podľa  § 3 ods. 2 zákona a tento zákon sa na neho podľa § 2 ods. 1 písm. a) zákona vzťahuje.

2. Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Dňa 8. 3. 2006 zmluvné strany, t. j. PUNCH INTERNATIONAL NV a FREMACH POLASTICS NV podpísali Memorandum o porozumení, v ktorom ako sa uvádza v oznámení koncentrácie, sa v zásade dohodli podmienky Zmluvy uzatvorenej dňa 16. 5. 2006. 
Predmetom zmluvy je predaj resp. postúpenie aktív spoločnosti PUNCH PRODUCTS TRNAVA spol. s r.o. špecifikovaných v prílohách. Okrem prevodu nehnuteľností boli na FREMACH TRNAVA, s.r.o. prevedené všetky majetkové a iné práva, vrátane práv duševného vlastníctva, ktoré spoločnosť PUNCH PRODUCTS TRNAVA spol. s r.o. používala na prevádzkovanie svojej podnikateľskej činnosti.

Na základe analýzy jednotlivých ustanovení Memoranda o porozumení a Zmluvy úrad dospel k záveru, že až uzatvorením Zmluvy došlo k získaniu priamej kontroly podnikateľa FREMACH TRNAVA, s.r.o. nad časťou podniku podnikateľa PUNCH PRODUCTS TRNAVA spol. s r.o., a teda k naplneniu skutkovej podstaty koncentrácie podľa § 9 ods. 1 písm. b) v spojení s § 9  ods. 4 písm. a) zákona.  

3. Účastníci konania a koncentrácie 

Vzhľadom na znenie § 25 ods. 3 zákona v znení neskorších predpisov, podľa ktorého účastníkmi konania sú navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť, pričom účastníkom konania v prípade koncentrácie podľa § 9 ods. 1 písm. b) je iba podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad dospel k názoru, že účastníkom predmetného správneho konania je podnikateľ FREMACH TRNAVA, s.r.o.
Účastníkmi predmetnej koncentrácie sú podnikatelia FREMACH TRNAVA, s.r.o., ako podnikateľ, ktorý získava kontrolu nad časťou podniku podnikateľa PUNCH PRODUCTS TRNAVA spol. s r.o., ako aj podnikateľ PUNCH PRODUCTS TRNAVA spol. s r.o., nad ktorého časťou podniku bola kontrola získaná.

4. Koncentrácia podliehajúca kontrole úradu

 	Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Pričom podľa § 10 ods. 2 zákona celkový obrat účastníka koncentrácie je súčet obratov
a) účastníka koncentrácie, 
b) podnikateľov, v ktorých účastník koncentrácie priamo alebo nepriamo
    1. má podiel na základnom imaní vyšší ako polovicu,
    2. má právo vykonávať viac ako polovicu hlasovacích práv,
    3. má právo vymenovať viac ako polovicu členov orgánov podnikateľa alebo
    4. má právo riadiť podnik,
c) podnikateľov, ktorí majú práva uvedené v písmene b) v podniku účastníka koncentrácie,
d) podnikateľov, v ktorých majú podnikatelia uvedení v písmene c) práva uvedené v písmene b),
e) podnikateľov, v ktorých dvaja alebo viacerí podnikatelia uvedení v písm. a) až d) majú spoločne práva uvedené v písmene b).

	Pri výpočte celkových obratov účastníkov koncentrácie je potrebné uplatniť znenie § 10 ods. 3 až 7 zákona.

	Z predložených podkladov o obratoch účastníkov koncentrácie za uzavreté účtovné obdobie predchádzajúce vzniku koncentrácie, t. j. za        rok 2005, úrad zistil, že spoločný obrat účastníkov koncentrácie síce mierne prekročil zákonom stanovenú hranicu 1 200 000 000 Sk, avšak len jeden účastník koncentrácie - PUNCH PRODUCTS TRNAVA spol. s r.o.,  v sledovanom období dosiahol v Slovenskej republike vyšší obrat ako 360 000 000 Sk, resp. vyšší ako 500 000 000 Sk. Druhý účastník koncentrácie - FREMACH TRNAVA, s.r.o., v roku 2005 v Slovenskej republike nerealizoval žiaden obrat a výška jeho celosvetového obratu dosiahla necelých 12 000 000 Sk. Konkrétne údaje o obratoch účastníkov koncentrácie sú súčasťou spisového materiálu. 

Z uvedeného teda vyplýva, že predmetná koncentrácia nepodlieha kontrole úradu podľa § 10 ods. 1 písm. a) a ani podľa § 10 ods. 1 písm. b) zákona. Preto úrad rozhodol tak, ako je uvedené vo výroku tohto rozhodnutia. 

Poučenie:

	Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad  Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                       Ing. Dušan Valo
                                                              riaditeľ odboru koncentrácií

Rozhodnutie sa doručuje:

JUDr. Ivan Pohanka
Hviezdoslavovo námestie 1676
026 01 Dolný Kubín